CELEX: 32021R1926
Language: et
Date: 2021-11-05 00:00:00
Title: Komisjoni rakendusmäärus (EL) 2021/1926, 5. november 2021, millega kiidetakse heaks Ühendkuningriigi tehtavad puu- ja köögivilja turustamisstandarditele vastavuse kontrollid ning muudetakse rakendusmäärust (EL) nr 543/2011, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga

8.11.2021   
               
               
                  ET
               
               
                  Euroopa Liidu Teataja
               
               
                  L 393/9
               
            
         KOMISJONI RAKENDUSMÄÄRUS (EL) 2021/1926,
         5. november 2021,
         millega kiidetakse heaks Ühendkuningriigi tehtavad puu- ja köögivilja turustamisstandarditele vastavuse kontrollid ning muudetakse rakendusmäärust (EL) nr 543/2011, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 91 punkti f,
         ning arvestades järgmist:
         
                     (1)
                  
                  
                     Rakendusmääruse (EL) nr 543/2011 (2) artikli 15 lõike 1 kohaselt võib komisjon kolmanda riigi taotluse korral heaks kiita turustamisstandarditele vastavuse kontrollid, mille kõnealune kolmas riik on teinud enne liitu importimist.
                  
               
                     (2)
                  
                  
                     Pärast Ühendkuningriigi väljaastumist liidust 1. veebruaril 2020 ning pidades silmas Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingus (edaspidi „väljaastumisleping“) sätestatud üleminekuperioodi lõppu 31. detsembril 2020, oli Ühendkuningriik saatnud komisjonile taotluse kiita heaks konkreetsetele turustamisstandarditele vastavuse kontrollid, mille Ühendkuningriik on teinud enne liitu importimist. Eelkõige oli Ühendkuningriik kohustunud täitma nõudeid, mis on kehtestatud puu- ja köögivilja turustamiseks pärast üleminekuperioodi lõppu, ning oli määranud rakendusmääruse (EL) nr 543/2011 artikli 15 lõike 2 teises lõigus osutatud ametliku asutuse ja kontrolliasutused.
                  
               
                     (3)
                  
                  
                     Selle alusel kiideti komisjoni rakendusmäärusega (EL) 2020/2102 (3) heaks Ühendkuningriigi tehtavad puu- ja köögivilja turustamisstandarditele vastavuse kontrollid, määrati ametlik asutus, kelle vastutusel neid kontrolle tehakse, ning kontrolliasutused, kes vastutavad nõuetekohaste kontrollide teostamise eest Suurbritannias, ning kanti Ühendkuningriik koos joonealuse märkusega rakendusmääruse (EL) nr 543/2011 IV lisa loetellu.
                  
               
                     (4)
                  
                  
                     Kuigi vastavalt väljaastumislepingu artikli 6 lõikele 3 ja artikli 7 lõikele 1 ning kõnealuse lepingu Iirimaad ja Põhja-Iirimaad käsitleva protokolli artikli 5 lõikele 4 ja artikli 13 lõikele 1 koostoimes kõnealuse protokolli 2. lisaga kohaldatakse rakendusmäärust (EL) nr 543/2011 Ühendkuningriigi suhtes ja Ühendkuningriigis seoses Põhja-Iirimaaga, on kõnealuse protokolli artikli 7 lõike 3 esimese lõiguga ette nähtud, et ühes liikmesriigis teise liikmesriigi asutuste või teises liikmesriigis asutatud asutuste kehtestatud tehniliste normide või nende antud või läbiviidud hinnangute, registreeringute, sertifikaatide, heakskiitmiste ja lubade tunnustamise korral ei käsitata kõnealuse protokolli alusel kohaldatavates liidu õiguse sätetes sisalduvaid viiteid liikmesriikidele Ühendkuningriigi puhul Põhja-Iirimaad hõlmavana seoses Ühendkuningriigi asutuste või Ühendkuningriigis asutatud asutuste kehtestatud tehniliste normide või nende antud või läbiviidud hinnangute, registreeringute, sertifikaatide, heakskiitmiste ja lubadega. Ilma et see piiraks kõnealuse protokolli artikli 7 lõike 3 neljanda lõigu kohaldamist, tuleks seega Põhja-Iirimaa kontrolliasutuse poolt teostatud turustusnormidele vastavuse kontrolle käsitada kolmanda riigi tehtud kontrollidena.
                  
               
                     (5)
                  
                  
                     Seepärast peaks komisjon määrama ka Põhja-Iirimaal tehtavate nõuetekohaste kontrollide eest vastutava kontrolliasutuse, millest Ühendkuningriik teatas 9. aprillil 2020, ning täpsustama Ühendkuningriiki käsitlevat kannet rakendusmääruse (EL) nr 543/2011 IV lisas.
                  
               
                     (6)
                  
                  
                     Rakendusmäärust (EL) nr 543/2011 tuleks seega vastavalt muuta.
                  
               
                     (7)
                  
                  
                     Selguse ja õiguskindluse huvides tuleks rakendusmäärus (EL) 2020/2102 kehtetuks tunnistada.
                  
               
                     (8)
                  
                  
                     Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Vastavuskontrollide heakskiitmine
            Ühendkuningriigi poolt enne liitu importimist tehtavad puu- ja köögivilja turustamisstandarditele vastavuse kontrollid kiidetakse heaks.
         
         
            Artikkel 2
            Ametlik asutus ja kontrolliasutused
            
               1.   Ühendkuningriigi ametlik asutus, millele on osutatud rakendusmääruse (EL) nr 543/2011 artikli 15 lõike 2 teises lõigus ja kelle vastutusel teostatakse käesoleva määruse artiklis 1 osutatud kontrollitoiminguid, on The Secretary of State for the Department for Environment, Food & Rural Affairs.
            
            
               2.   Ühendkuningriigi ametiasutused, kes vastutavad nõuetekohaste kontrollide teostamise eest rakendusmääruse (EL) nr 543/2011 artikli 15 lõike 2 teise lõigu tähenduses, on Inglismaa ja Walesi puhul Horticulture Marketing Inspectorate, Šotimaa puhul Scottish Government’s Horticulture and Marketing Unit ning Põhja-Iirimaa puhul Department of Agriculture, Environment and Rural Affairs.
            
         
         
            Artikkel 3
            Rakendusmääruse (EL) nr 543/2011 muudatus
            Rakendusmääruse (EL) nr 543/2011 IV lisa asendatakse käesoleva määruse lisa tekstiga.
         
         
            Artikkel 4
            Kehtetuks tunnistamine
            Rakendusmäärus (EL) 2020/2102 tunnistatakse kehtetuks.
         
         
            Artikkel 5
            Jõustumine
            Käesolev määrus jõustub seitsmendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 5. november 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 20.12.2013, lk 671.
         
            (2)  Komisjoni 7. juuni 2011. aasta rakendusmäärus (EL) nr 543/2011, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga (ELT L 157, 15.6.2011, lk 1).
         
            (3)  Komisjoni 15. detsembri 2020. aasta rakendusmäärus (EL) 2020/2102, millega kiidetakse heaks Ühendkuningriigi tehtavad puu- ja köögivilja turustamisstandarditele vastavuse kontrollid ning muudetakse rakendusmäärust (EL) nr 543/2011, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga (ELT L 425, 16.12.2020, lk 84).
      
      
         
            LISA
            
               
                  
                     „IV LISA
                     
                        Kolmandad riigid, kelle vastavuskontrollid on heaks kiidetud vastavalt artiklile 15, ja asjaomased tooted
                     
                     
                                 Riik
                              
                              
                                 Tooted
                              
                           
                                 Šveits
                              
                              
                                 Värske puu- ja köögivili
                              
                           
                                 Maroko
                              
                              
                                 Värske puu- ja köögivili
                              
                           
                                 Lõuna-Aafrika Vabariik
                              
                              
                                 Värske puu- ja köögivili
                              
                           
                                 Iisrael  (*1)
                                 
                              
                              
                                 Värske puu- ja köögivili
                              
                           
                                 India
                              
                              
                                 Värske puu- ja köögivili
                              
                           
                                 Uus-Meremaa
                              
                              
                                 Õunad, pirnid ja kiivid
                              
                           
                                 Senegal
                              
                              
                                 Värske puu- ja köögivili
                              
                           
                                 Keenia
                              
                              
                                 Värske puu- ja köögivili
                              
                           
                                 Türgi
                              
                              
                                 Värske puu- ja köögivili
                              
                           
                                 Ühendkuningriik:
                                 
                                             —
                                          
                                          
                                             Suurbritannia
                                          
                                       
                                             —
                                          
                                          
                                             Põhja-Iirimaa  (*2)
                                             
                                          
                                       
                              
                                 Värske puu- ja köögivili
                              
                           
               “
            
               (*1)  Vastavalt artiklile 15 on komisjon heaks kiitnud puu- ja köögiviljad, mis on pärit Iisraeli Riigi territooriumilt (v.a Golani kõrgendikud, Gaza sektor, Ida-Jeruusalemm ja Jordani Läänekalda ülejäänud osa, mis kuuluvad Iisraeli valitsusalasse alates 1967. aasta juunist).
            
               (*2)  Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu artikli 6 lõikele 3 ja artikli 7 lõikele 1, ning kõnealuse lepingu Iirimaad ja Põhja-Iirimaad käsitleva protokolli artikli 5 lõikele 4 ja artikli 13 lõikele 1 koostoimes kõnealuse protokolli 2. lisaga hõlmavad käesoleva määruse kohaldamisel viited liikmesriikidele Ühendkuningriiki seoses Põhja-Iirimaaga. Kõnealuse protokolli artikli 7 lõikega 3 on aga ette nähtud, et ühes liikmesriigis teise liikmesriigi asutuste või teises liikmesriigis asutatud asutuste kehtestatud tehniliste normide või nende antud või läbiviidud hinnangute, registreeringute, sertifikaatide, heakskiitmiste ja lubade tunnustamise korral ei käsitata kõnealuse protokolli alusel kohaldatavates liidu õiguse sätetes sisalduvaid viiteid liikmesriikidele Ühendkuningriigi puhul Põhja-Iirimaad hõlmavana seoses Ühendkuningriigi asutuste või Ühendkuningriigis asutatud asutuste kehtestatud tehniliste normide või nende antud või läbiviidud hinnangute, registreeringute, sertifikaatide, heakskiitmiste ja lubadega.